recursal/SuperWikiNEXT-32B huggingface dataset:
האב **אמיל שופאני** (בערבית: **أميل شوفاني**; 24 במאי 1947 – 18 בפברואר 2024) היה איש ציבור, מחנך, פעיל שלום ואיש דת ערבי-נוצרי בדרגת ארכימנדריט בכנסייה המלכיתית היוונית-קתולית שפעל למען סובלנות, דו-קיום ושיח יהודי-נוצרי-מוסלמי. עסק בהנחלת מורשת השואה לערביי ישראל כאמצעי להבנה ופיוס בין העמים, ובמסגרת זו הוביל מסע משותף של ערבים ויהודים למחנות ההשמדה בפולין.

ביוגרפיה
--------

אמיל שופאני נולד בנצרת בשנת 1947. עם סיום לימודיו התיכוניים בסמינר סנט ג'וזף בנצרת, עשה שנים אחדות כפרח כמורה בפריז, שם למד פילוסופיה ותאולוגיה. בפריז גיבש את ההכרה כי הכנסייה הקתולית היא אוניברסלית ותפקידה לגשר בין מערב למזרח, ובין מסורת למודרניות. שם גם התוודע לראשונה לנושא השואה ומקומה המרכזי בחיי העם היהודי, והחל לעסוק בדיאלוג נוצרי-יהודי.

בשנת 1971 חזר שופאני לישראל ושימש ככומר בכפרי הגליל. ב-1976 מונה למנהל קולג' סנט ג'וזף בנצרת, השייך לכנסייה היוונית-קתולית. בית הספר, הידוע גם כתיכון אל מוטראן, מחנך בני נוער ערבים בערכים של סובלנות ודו-קיום. בשנת 1988 השיק את תוכנית "חינוך לשלום, דמוקרטיה ודו-קיום", במסגרתה ארגן חילופי משלחות בין תלמידי בית ספרו לבין תלמידים יהודים מבית ספר התיכון ליד האוניברסיטה בירושלים.

אירועי אוקטובר 2000 חיזקו בלב האב שופאני את התחושה כי ביסוד העוינות בין יהודים לערבים בישראל עומדת בורות הדדית של שני הצדדים באשר להיסטוריה של הסבל ושל המצוקה בצד השני. לשיטתו, האמצעי להפחתת העוינות וקרוב הלבבות טמון בהתוודעות הדדית של שני הצדדים אל מוקדי הכאב של כל אחד מהם.

### המסע לפולין

בשנת 2003, יחד עם הפעילה הישראלית, רות בר שלו (גור), יהודית פסטרנק, המנהלת הלוגיסטית והאדמיניסטרטיבית של המסע, ועמותת "נאס", ארגן שופאני והוביל משלחת משותפת של ישראלים, ערבים ויהודים, לביקור בפולין ובמחנות ההשמדה אושוויץ-בירקנאו. המשלחת מנתה כ-260 איש, כולל אישי ציבור משני המגזרים. אליהם הצטרפה קבוצה גדולה של צרפתים שכללה מוסלמים, נוצרים ויהודים, וכן ניצולי השואה. ארגון המשלחת והמסע והוצאתם המוצלחת לפועל זכו לתגובות חמות בציבור הישראלי-יהודי, ולתגובות מעורבות במגזר הערבי.

### אותות ופרסים

האב שופאני זכה בפרס אונסק"ו לחינוך לשלום לשנת 2003. הוועדה ציינה בנימוקיה כי "גישתו האישית ומעשיו התאפיינו תמיד בדיאלוג, שלום וסובלנות, ובשאיפתו המתמדת לקירוב ערבים ויהודים". בינואר 2004 קיבל האב שופאני מידי נשיא המדינה, משה קצב, את עיטור הסובלנות לשנת 2003 של תנועת "סובלנות", יחד עם רות בר שלו. ביוני 2004 קיבל תואר דוקטור לשם כבוד מהאוניברסיטה העברית בירושלים. ב-2007 זכה לאות לגיון הכבוד שהעניק לו שגריר צרפת בישראל. באוגוסט 2008 היה בין מקבלי אות הגלבוע לדו-קיום. בדצמבר 2008 היה בין מקבלי מגן הנגיד לסובלנות מטעם מועדון רוטרי, במסגרת הכנס האזורי השנתי להבנה בינעדתית שהתקיים בחיפה.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **אמיל שופאני** |

* ריאיון עם האב שופאני מאתר מכללת אורנים
* אמיל שופאני | ראיון, עמיר פריימן, באתר e-mago

הערות שוליים
------------

1. ↑  קו פנים יוני 2004
2. ↑  רועי נחמיאס, אות לגיון כבוד לראש הקהילה הקתולית בנצרת, באתר ynet, 14 במרץ 2007
3. ↑  כאן נעים 11.8.08
4. ↑  רוטרי ישראל

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007267993905171
* BnF: cb13547856s (data)
* ICCU: VEAV055213
* ISNI: 0000 0001 2141 1253
* LCCN: no00004496
* SUDOC: 050803387
* VIAF: 79154470
* WorldCat: lccn-no00004496

 |
**לוקה זינדין זידאן** (בצרפתית: **Luca Zinedine Zidane**; נולד ב-13 במאי 1998) הוא כדורגלן צרפתי, המשחק בעמדת השוער באייבר. הוא בנו של מאמן הכדורגל ושחקן העבר זינדין זידאן.

ביוגרפיה
--------

לוקה נולד במרסיי שבצרפת לאם ספרדייה ולאב צרפתי-אלג'יריי. הוא בנו של המאמן ושחקן העבר זינדין זידאן. אחיו אנזו שיחק בריאל מדריד, ושני אחיו האחרים, תאו ואליאז, הם כדורגלנים אשר משחקים במועדוני הנוער של ריאל מדריד.

קריירת מועדונים
---------------

לוקה הצטרף לשורות ריאל מדריד בשנת 2004 בעמדת השוער. הוא בילה את כל שנות הנוער שלו בריאל מדריד, ב-2016 הצטרף לקבוצת המילואים, ריאל מדריד קסטיליה, ומ-2018 נכלל גם בסגל הקבוצה הבוגרת.

ב-2016 הפך אביו של לוקה, זינדין זידאן, למאמן ריאל מדריד ובכך הפך גם למאמן בנו.

במהלך עונת 2017/2018 של ליגת האלופות שימש לוקה כשוער השלישי של הקבוצה וערך את הופעתו הראשונה במדי ריאל מדריד ב-19 במאי 2018, במשחק במסגרת הליגה אשר נגמר בתוצאה 2-2 אל מול ויאריאל. והיה שותף לזכייה של ריאל מדריד בגביע ה-13 בתולדותיה.

ב-9 ביולי 2019, לאחר הגעת שוער שלישי חדש לריאל מדריד, הושאל לעונה אחת לראסינג סנטנדר מהליגה הספרדית השנייה.

זידאן ערך את הופעת הבכורה שלו בליגה הספרדית השנייה, ב-17 באוגוסט 2019, במהלך הפסד הליגה של סנטנדר למאלגה 0-1 ולאורך כל העונה היה לשוער הראשון של ראסינג סנטנדר.

ב-5 באוקטובר 2020 חתם זידאן בראיו ואיקאנו לשנתיים.

ב-1 בספטמבר 2022 חתם לשנתיים באייבר.

### קריירת נבחרות

לוקה החל את הקריירה הבינלאומית שלו בנבחרת צרפת כבר בקבוצת הנערים של הנבחרת, וב-2015 זומן לאליפות אירופה עד גיל 17. בנוסף לכך הוא זומן לאליפות העולם שנערכה באותה השנה.

תארים
-----

ריאל מדריד
* ליגת האלופות: 2017/2018

נבחרת צרפת עד גיל 17
* אליפות אירופה: 2015

קישורים חיצוניים
----------------

ויקישיתוף מדיה וקבצים בנושא **לוקה זידאן** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  "Zidane's lasting legacy". BBC Sport. Retrieved 20 April 2013."Zidane is greatest football player" (Archive). Fox Sports. Retrieved 20 April 2013.
2. ↑  "דמבלה וסאנה יכולים להחליף את רובן וריברי", באתר ONE‏, 9 ביולי 2019
**לוסייל** (בערבית: **لوسيل**) היא עיר מתוכננת בקטר שממוקמת במחוז א-דעאין כ-23 קילומטרים צפונית לדוחה.

היסטוריה
--------

באפריל 2018 פורסם כי 80% מתשתיות העיר כבר הושלמו.

תוכננו להיות בו מרינות, אזורי מגורים, אתרי נופש באיים, אזורי מסחר, מתקני קניות ופנאי יוקרתיים, וקהילה של מגרשי גולף, איים מעשה ידי אדם וכמה אזורי בילוי.

הבנק המרכזי של הנסיכות הועבר ללוסייל, והתוכנית הייתה לצרף אליו עוד מוסדות מרכזיים ומבני שלטון. 450 אלף תושבים מיועדים לחיות בה, רובם המכריע נותני שירות זרים שיסייעו בתעשיית התיירות ובפעילות השוטפת של העיר, לצד עובדים ממדינות מערביות.

ספורט
-----

בלוסייל הוקם אצטדיון הנקרא "האצטדיון האייקוני לוסייל", המכיל 86,250 מקומות. שאירח את גמר המונדיאל בקטר בשנת 2022. לאצטדיון מראה עתידני ומופעלים בו מכשירים עתידיים כגון ענן שמוריד את טמפרטורת המגרש ועוד. אמצעים אלה נדרשים אף על פי שהמונדיאל מתקיים בחורף ולא בקיץ לפי המסורת. כמו כן לוסייל ספורטס ארנה אירחה את גמר אליפות העולם בכדוריד 2015. בעיר קיים מסלול מרוצים אשר מארח את סבב הפורמולה 1 ואת סבב המוטו GP.

קישורים חיצוניים
----------------

ויקישיתוף מדיה וקבצים בנושא **לוסייל** בוויקישיתוף
* 

* אתר האינטרנט הרשמי של לוסייל
* אתר למנויים בלבד רויטרס, שוק הנדל"ן של קטאר משתגע לקראת המונדיאל, באתר TheMarker‏, 10 במאי 2019

הערות שוליים
------------

1. ↑  Pepolution in Qatar
2. ↑  "'More than 80% of Lusail City's infrastructure projects completed'". Gulf Times. 19 באפריל 2018. נבדק ב-29 במאי 2018. `{{cite web}}`:  (עזרה)
3. ↑  יאיר קטן, מיוחד | "עיר העתיד" ההזויה שתארח את גמר המונדיאל, באתר ynet, 16 בדצמבר 2022
4. ↑  CNN
5. ↑  אתר ONE
הארי קולבורן וויני, 1914
**ויניפג** או בקיצור **ויני** (**Winnipeg** או **Winnie**) היה שמה של דובה שחורה אמריקנית אשר הוחזקה בגן החיות של לונדון החל משנת 1915 ועד מותה בשנת 1934. הדובה זכתה לפופולריות רבה והיוותה השראה לספרו של א. א. מילן - "פו הדב" (שבמקור נקרא: "ויני הפו").

קורות חיים
----------

ויניפג נרכשה בהיותה גורה בעלות של 20 דולרים מהצייד אשר ירה באימה, בפונדק בווייט ריוור (White River) שבפרובינציית אונטריו על ידי סגן הארי קולבורן. קולבורן שרת באותה עת בגדוד הפרשים פורט גארי (The Fort Garry Horse regiment) הקנדי, שהיה בדרכו לחזית המערבית במלחמת העולם הראשונה. 

קולבורן קרא לדובה "ויניפג" או בקיצור "ויני" על שם עיר מגוריו - ויניפג בירת פרובינציית מניטובה שבקנדה.

הדובה הפכה לקמע הפלוגתי והוברחה לממלכה המאוחדת עם יתר הציוד של הגדוד. 

כאשר הגדוד יצא להילחם על אדמת צרפת, השאיר קולבורן את הדובה בגן החיות של לונדון. כוונתו של קולבורן הייתה שבתום המלחמה תילקח הדובה לגן החיות בפארק אסיניבויין, ויניפג, אולם לאחר שהמלחמה הסתיימה החליט להשאירה בגן החיות של לונדון בו זכתה לפופולריות רבה בקרב הילדים בשל עדינותה.

בין הילדים שאהבו לשחק עימה היה כריסטופר רובין מילן, בנו של א. א. מילן. כריסטופר רובין קרא על שמה לדוב הצעצוע שלו "ויני" - ולימים כתב מילן על דוב זה את ספרו "ויני הפו" (Winnie-the-Pooh - שתורגם לעברית כ"פו הדב").

בשנת 2004 הופק סרט על קורות חייה של הדובה בשם "דובה ושמה ויני" (*A Bear Named Winnie*) בכיכובו של מייקל פאסבנדר בתפקיד קולבורן. 

לזכרה הוצב פסל שלה בפארק אסיניבויין, ויניפג.

* ויניפג עם קולבורןויניפג עם קולבורן
* ויניפג משחקת עם קולבורןויניפג משחקת עם קולבורן
* ויניפג משחקת עם חייל קנדיויניפג משחקת עם חייל קנדי

ראו גם
------

* וויטק

קישורים חיצוניים
----------------

ויקישיתוף מדיה וקבצים בנושא **ויניפג הדובה** בוויקישיתוף
* דובה ושמה ויני כתבת רשת CBC ‏ (2004)
* ריאיון עם בנו קל קולבורן אתר רשת CBC ‏ (1987)
* כתבה על פסל הדובה ויני בגן החיות של ויניפג

| פו הדב |
| --- |
| ספרים | פעוטים היינו (1924) • פו הדב (1926) • אנחנו שנינו (1927) • הבית בקרן פו (1928) • בחזרה ליער מאה העצים (2009) • פו הדב הכי טוב בעולם (2016) |
| דמויות | כריסטופר רובין • פו הדב • ינשוף • איה • חזרזיר • רו • קנגה • ארנב • פיל נפיל • טיגר |
| סרטים | פו הדב ועץ הדבש (1966) • פו הדב ביום סגריר (1968) • פו הדב וטיגר גם (1974) • הרפתקאותיו של פו הדב (1977) • פו הדב ויום ההולדת של איה (1983) • פו הדב וחברים (1985) • פו הדב: ההרפתקה הגדולה ביותר (1997) • טיגר: הסרט (2000) • חזרזיר: הסרט (2003) • פו הדב: האביב של רו (2004) • פו הדב: סיפורו של פיל נפיל (2005) • פו הדב (2011) • כריסטופר רובין (2018) |
| אישים | א"א מילן • ג'ים קאמינגס • פיטר דניס • וולט דיסני • סטרלינג הולוויי • יבגני לאונוב • כריסטופר רובין מילן • האחים שרמן • ארנסט שפארד |
| שונות | ויניפג הדובה • יער אשדאון • יער ת"ק פרסאות • הטאו של פו • הטה של חזרזיר • הרפתקאותיו הרבות של פו הדב |
| סדרות | הרפתקאות פו הדוב (1988–1991) • חבריי טיגר ופו (2007–2010) |
**מילוש יואיץ'** (בסרבית: **Милош Јојић**; נולד ב-19 במרץ 1992 בסטארה פאזובה, יוגוסלביה) הוא כדורגלן סרבי המשחק בעמדת הקשר בקבוצת פרטיזן בלגרד ובנבחרת סרביה.

קריירה
------

יואיץ' גדל בעיירה פאזובה ושיחק בקבוצה המקומית סטארה פאזובה עד גיל 11 אז עבר לפרטיזן ושיחק שם בנוער עד סוף עונת 2010.

### בסרביה

יואיץ' הושאל לקבוצת טלאופטיק ששיחקה אז בליגה הראשונה המקומית ושיחק שם שנתיים בהם הופיע ב-60 משחקים וכבש 14 שערים.
בעת סיום ההשאלה, חתם יואיץ' ב-24 בינואר 2012 על חוזה לארבע שנים בפרטיזן בלגרד שם כיכב, כבש 10 שערים ב-35 משחקים כולל שער ניצחון בדקה התשעים מול היריבה העירונית הכוכב האדום, והרשים את הסקאוטים של בורוסיה דורטמונד. יואיץ' חתם בקבוצה ב-31 בינואר 2014 על חוזה ל-4.5 שנים תמורת 2.5 מיליון יורו שעברו לקבוצתו הקודמת.

### בגרמניה

לאחר שחתם בדורטמונד בהעברת חורף, ערך את הופעת הבכורה שלו בקבוצה, כשעלה מהספסל במשחק מול איינטרכט פרנקפורט בדקה ה-67 וכבש לאחר 17 שניות בנגיעה הראשונה שלו בכדור, אחרי שהשוער הדף לרגליו בעיטה של קווין גרוסקרויץ. המשחק עצמו הסתיים בתוצאה 0-4. השער שלו גם היה השער המהיר ביותר שכבש שחקן מחליף אי פעם בבונדסליגה. עד תום העונה כבש יואיץ' שלשה שערים נוספים.

ב-5 ביולי 2015 חתם בפ.צ. קלן לארבע שנים עבור 2.5 מיליון יורו. ב-8 באוגוסט ערך את הופעתו הבכורה בקבוצה בניצחון 4-0 על מפן בגביע הגרמני. ב-17 באפריל 2016 הבקיע את שערו הראשון בניצחון 3-2 על מיינץ 05.

### בטורקיה וסרביה

ב-10 ביולי 2018 חתם יואיץ' באיסטנבול בשאקשהיר הטורקית. ב-9 באוגוסט ערך אל הופעתו הבכורה בקבוצה בתיקו 0-0 נגד ברנלי. ב-29 בינואר 2020 הושאל לוולפסברג עד לסוף העונה. ב-6 באוקטובר 2020 חתם בפרטיזן בלגרד.

נבחרת סרביה
-----------

יואיץ' כבש בהופעת הבכורה שלו בנבחרת סרביה ב-11 באוקטובר 2013 במשחק ידידות מול נבחרת יפן בניצחון נבחרתו 0-2.

קישורים חיצוניים
----------------

ויקישיתוף מדיה וקבצים בנושא **מילוש יואיץ'** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  העברות בעולם - 31.1, באתר וואלה!‏, 1 בפברואר 2014
"**Up!**" הוא שיר שהוקלט על ידי להקת הבנות הדרום-קוריאנית קפלר (אנ') מתוך המיני-אלבום השני שלה, *Doublast*. הוא יצא לאור בתור הסינגל המוביל מהמיני-אלבום על ידי וייק ואן אנטרטיינמנט ב-20 ביוני 2022.

רקע והוצאה לאור
---------------

ב-3 ביוני, וייק ואן אנטרטיינמנט הודיעה שקפלר תוציא את המיני-אלבום השני שלהם בשם *Doublast* ב-20 ביוני. ב-10 ביוני יצא לאור רשימת הרצועות של *Doublast*, כאשר "Up!" הוכרז כסינגל המוביל. שלושה ימים לאחר מכן, יצא לאור הטיזר הראשון לקליפ. טיזר שני יצא לאור ב-16 וב-17 ביוני לפי אזורי זמן. נכון ל-14 באוגוסט 2023, הקליפ צבר כ-45 מיליון צפיות.

בסמוך לצאתו עלה השיר לרשת הזרמת המדיה ספוטיפיי, שם הצליח לצבור למעלה מ-46 מיליון השמעות.

הצלחה מסחרית
------------

"Up!" הופיע לראשונה במקום ה-14 במצעד ההורדות של גאון של קוריאה הדרומית בגיליון המצעד מ-19–25 ביוני 2022. ביפן, השיר הופיע לראשונה במקום ה-27 בבילבורד יפן הוט 100 בגיליון המצעד מ-29 ביוני 2022; במצעד הנספחים שלו, הוא הופיע לראשונה במקום ה-34 בשירי ההורדות המובילים, ובמקום 46 בשירי הסטרימינג המובילים. בשבוע שלאחר מכן, השיר עלה למקום 37 במצעד שירי הסטרימינג המובילים. במצעד הסינגלים המשולב של אוריקון, השיר הופיע לראשונה במקום ה-37 בגיליון המצעד מ-4 ביולי 2022, ועלה למקום ה-36 בשבוע הבא. בסינגפור, השיר הופיע לראשונה במקום ה-29 במצעד הסטרימינג המוביל של RIAS בגיליון המצעד מ-24–30 ביוני 2022. השיר גם הופיע לראשונה במקום ה-28 במצעד האזורי של RIAS בגיליון המצעד מ-17–23 ביוני 2022, ועלה למקום התשיעי בשבוע הבא. בעולם, השיר הגיע לראשונה למקום ה-167 בבילבורד גלובל ללא ארצות הברית. ארצות הברית בגיליון המצעד מיום 9 ביולי 2022.

מיקומי שיא
----------

| 
‏‏‏  **מצעדים ודירוגים** |
| --- |
| מדינה | מצעד | מיקום שיא |
|  עולמי | בילבורד גלובל 200 | - |
| בילבורד גלובל ללא ארצות הברית | 167 |
|  יפן | יפן הוט 100 | 27 |
| מצעד הסינגלים המשולב | 36 |
|  סינגפור | RIAS | 29 |
|  קוריאה הדרומית | סירקל צ'ארט | 14 |

היסטוריית הוצאות לאור
---------------------

היסטוריית הוצאות לאור עבור "Up!"| אזור | תאריך יציאה | פורמט | חברת תקליטים |
| --- | --- | --- | --- |
| כלל העולם | 20 ביוני 2022 | הזרמת מוזיקה • הורדה דיגיטלית | וייק ואן • סווינג |

קישורים חיצוניים
----------------

* סרטון השיר "Up!" באתר יוטיוב

הערות שוליים
------------

1. ↑  케플러, 20일 컴백 확정..여름 공약 미니 2집 'DOUBLAST' 발매(공식), entertain.naver.com (בקוריאנית)
2. ↑  선미경, 케플러, 'DOUBLAST' 트랙리스트 공개…타이틀 곡은 'Up!', entertain.naver.com (בקוריאנית)
3. ↑  ‘20일 컴백’ 케플러, 신보 하이라이트 메들리 영상 공개…음악적 성장, entertain.naver.com (בקוריאנית)
4. ↑  황미현 기자, 케플러, 신곡 MV 티저 공개…탄산음료 같은 청량 매력, entertain.naver.com (בקוריאנית)
5. ↑  케플러, 신곡 'Up!' 두 번째 MV 티저 공개..강력 중독성 예고, entertain.naver.com (בקוריאנית)
6. ↑  Kep1er, Spotify, ‏2023-09-23

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"Up! (שיר של קפלר)"**.
**אה"מ אקרון** הייתה האונייה הראשונה בסדרת המשחתות מדגם "אקרון" של הצי המלכותי הבריטי. היא נקראת על שם נהר האכרון, שלפי המיתולוגיה היוונית נחשב לענף של נהר הסטיקס. היא הייתה האונייה החמישית של הצי המלכותי שנשאה את השם.

בנייה
-----

עם אחותה, אריאל, היא הייתה "ספיישל ת'ורניקרופט", וככזו הייתה מעט ארוכה וחזקה יותר מהמשחתת הסטנדרטית של הסדרה שלה. אקרון הוזמנה במהלך תוכנית הבנייה של 1910–1911, הונחה במספנת וולסטון של ג'ון י. ת'ורניקרופט & החברה, והושקה ב-27 ביוני 1911. היא יכלה להגיע למהירות של 29 קשרים (54 קמ"ש), ונשאה שני תותחי 4 אינץ' (102 מילימטרים), תותחים קטנים אחרים וצינורות טורפדו בקוטר 21 אינץ' (530 מילימטרים) וכללה 70 אנשי צוות.

קריירה
------

אקרון שירתה עם שייטת המשחתות הראשונה, והפכה לחלק מהצי הגדול עם פרוץ המלחמה.

### קרב מפרץ הלגולנד

היא נכחה עם שייטת המשחתות הראשונה ב-28 באוגוסט 1914 בקרב מפרץ הלגולנד, בראשות הסיירת הקלה פירלס.

### קרב שרטון דוגר

ב-24 בינואר 1915 נכחו אוניות שייטת המשחתות הראשונה, כולל אקרון, בקרב שרטון דוגר, בראשות הסיירת הקלה אורורה.

### הטבעת U-12

ב-10 במרץ 1915, יחד עם אחיותיה אטאק ואריאל, חיפשה אקרון צוללת גרמנית שדווחה על ידי המכמורת Man Island ליד אברדין. בשעה 10:10 בבוקר אטאק ראתה את U-12 ופתחה באש. אריאל ראתה את הצוללת בשעה 10:12 במרחק של כ-2 מיל ימי (3.7 קילומטרים) וכל שלוש המשחתות פנו אליה. U-12 צללה והרימה את הפריסקופ שלה, שאריאל ראתה במרחק של 200 יארד (180 מטרים). היא פנתה לנגוח את הצוללת, ראתה את מגדל הניווט מתחת למים ברגעים האחרונים לפני שפגעה בצוללת בזווית עדינה. תוך שתי דקות חזרה הצוללת אל פני השטח כדי שהצוות יוכל להימלט, אך הם מצאו את צוהר מגדל הניווט תקוע, ורוב הניצולים הצליחו להימלט דרך הפתחים האחרים. אקרון והמשחתות האחרות פתחו באש כשהצוללת צפה על פני המים, והרגו ופצעו כמה מהמלחים הנמלטים. בשעה 10:30 U-12 טבעה בערך במיקום 56°15′ צפון 1°56′ מערב, והמשחתות אספו 10 ניצולים; 19 מלחים נהרגו. הנזק לחרטום של אריאל היה כה חמור עד שנאלצה לגרור אותה לנמל.

### קרב יוטלנד

אקרון שירתה בקרב יוטלנד ב-31 במאי 1916 כחלק מהשייטת שלה.

### שירות בים התיכון

משנת 1917 נפרסה שייטת אוניות המערכה השלישית לים התיכון. אקרון נכחה בכניסת צי מדינות ההסכמה דרך הדרדנלים ב-12 בנובמבר 1918.

פירוק
-----

אקרון נמכרה ב-9 במאי 1921 לוורד לגריטה. היא נמכרה שוב ב-20 בספטמבר 1923 לג'יי ג'יי קינג.

קישורים חיצוניים
----------------

ויקישיתוף מדיה וקבצים בנושא **אה"מ אקרון** בוויקישיתוף

הערות שוליים
------------

1. ↑  "Battle of Heligoland Bight - Order of Battle (World War 1 Naval Combat website)". נבדק ב-2009-03-08.
2. ↑  "Battle of Dogger Bank - Order of Battle (World War 1 Naval Combat website)". נבדק ב-2009-03-08.
3. ↑  "Battle of Jutland - Order of Battle (World War 1 Naval Combat website)". נבדק ב-2009-03-08.
4. ↑  S E Brooks. "The Entry of the Allied Fleet through the Dardanelles". Oxford University. נבדק ב-2009-11-11.
5. ↑  "Battleships-Cruisers.co.uk website - Acheron Class". נבדק ב-2008-07-01.
6. 1 2  "*"Arrowsmith" List*: Royal Navy WWI Destroyer Pendant Numbers". נבדק ב-2008-07-01.
**רבקה מאיירס** (באנגלית: **Rebecca Meyers**; נולדה ב-20 בנובמבר 1994 בבולטימור שבמרילנד) היא שחיינית אמריקאית. מאיירס, שנולדה עם תסמונת אשר והיא חירשת מלידה ובעלת לקות ראייה, מתחרה בעבור המשלחת האמריקאית והיא בעלת שש מדליות פאראלימפיות, מהן שלוש מדליות זהב. בשנת 2015 נבחרה לשחיינית השנה הנכה של סווימינג וורלד.

המשחקים הפאראלימפיים
--------------------

### לונדון 2012

מאיירס ערכה את הופעת הבכורה שלו במשחקים הפאראלימפיים במשחקים הפאראלימפיים לונדון (2012) בקטגוריית 13 לבעלי לקות ראייה וזכתה בשתי מדליות, כסף וארד. מדליית כסף, במשחה ל-200 מטר מעורב אישי, בתוצאה של 2:30.13 דקות, אחרי ואלרי גרנד-מייסון מקנדה, שקבעה שיא עולם חדש של 2:27.64 דקות ולפני בת ארצה קלי בצ'רר (2:30.36 דקות) ומדליית ארד, במשחה ל-100 מטר חופשי, בתוצאה של 1:01.90 דקות, אחרי בצ'רר (59.56 שניות) וגרנד-מייסון (1:00.07 דקות). נוסף לכך, היא סיימה במקום חמישי במשחה ל-50 מטר חופשי בתוצאה של 29.21 שניות, ובמשחה ל-100 מטר חזה בו שחתה בזמן של 1:25.97 דקות במקצה המוקדם לא הצליחה להעפיל למשחה הגמר.

### ריו 2016

במשחקים הפאראלימפיים ריו דה ז'ניירו (2016) היא זכתה בארבע מדליות פאראלימפיות, שלוש מדליות זהב ומדליית כסף אחת. מדליות זהב, במשחה ל-100 מטר פרפר בשיא עולם חדש של 1:03.25 דקות, במשחה ל-400 מטר חופשי בשיא עולם חדש של 4:19.59 דקות ובמשחה ל-200 מטר מעורב אישי בתוצאה של 2:24.66 דקות. מדליית כסף, במשחה ל-100 מטר חופשי בתוצאה של 59.77 שניות, אחרי אנה סטסטנקו מאוקראינה (59.19 שניות).

קישורים חיצוניים
----------------

ויקישיתוף מדיה וקבצים בנושא **רבקה מאיירס** בוויקישיתוף

* רבקה מאיירס, באתר Swimrankings

הערות שוליים
------------

1. ↑  ביוגרפיה באתר הוועד הפאראלימפי הבינלאומי
2. ↑  Women's 200m Ind. Medley - SM13
3. ↑  Women's 100m Freestyle - S13
4. ↑  Women's 50m Freestyle - S13
5. ↑  Women's 100m Breaststroke - SB13
6. ↑  Women's 100m Butterfly - S13
7. ↑  Women's 400m Freestyle - S13
8. ↑  Women's 200m Individual Medley - SM13
9. ↑  Women's 100m Freestyle - S13
**עוגיות ג'אפה** (באנגלית: **Jaffa Cakes**) הן ספק עוגייה ספק עוגה, אשר פופולריות בעיקר בבריטניה ואירלנד. העוגיות קרויות על שם תפוזי ג'אפה, שיובאו בתחילה מהעיר יפו שבישראל.

המוצר שווק לראשונה על ידי מק-ויטי ופרייס (McVitie and Price) בשנת 1927, אך כיום ישנן מספר חברות אשר משווקות מוצר זה.

תיאור המוצר
-----------

העוגיה היא עגולה, קוטרה כ-6 ס"מ והיא מורכבת משלוש שכבות: שכבת עוגת ספוג, שכבת ג'ל בטעם תפוז וציפוי שוקולד מעל. ניתן למצוא את העוגייה גם בצורת מקלות (bars).

למרות שהעוגיות הן בדרך כלל בטעם תפוז, לאורך השנים שווקו גם מהדורות מוגבלות בטעם לימון, תות וענבי שועל.

עוגה או עוגייה?
---------------

על פי החוק בבריטניה, עוגיות מצופות בשוקולד חייבות במס אך לעומתן עוגות מצופות בשוקולד לא מחויבות במס. בדיון שנערך בנושא בבית המשפט, טענה חברת מק-ויטי ופרייס שעוגיות ג'אפה הן למעשה עוגה קטנה ולא עוגייה. הטיעון העיקרי היה שעוגייה מתרככת במשך הזמן ועוגה מתקשה במשך הזמן; אנשי החברה הדגימו בבית המשפט איך עוגיית ג'אפה מתקשה עם הזמן. שיקולים נוספים שנלקחו בחשבון היו: שם המוצר, רכיבים, טקסטורה, גודל, אריזה, אופן השיווק ותהליך הייצור.

לבסוף קבע בית המשפט שעוגיות ג'אפה הן אכן עוגות ולכן לא משולם מס על עוגיות אלו בבריטניה.

על פי סקר שנערך על ידי העיתון "סאן" בשנת 1999, טענו מרבית הקוראים שהם מחשיבים את עוגיות ג'אפה כעוגייה ולא כעוגה.

קישורים חיצוניים
----------------

ויקישיתוף מדיה וקבצים בנושא **עוגיות ג'אפה** בוויקישיתוף
* אתר על עוגיות ג'אפה (באנגלית)
* Jaffa Cakes, A Cake Or Biscuit?, The Fact Site
"**דבש**" הוא שיר שכתב והלחין ינון נאמן, ובוצע לראשונה בפסטיבל הזמר והפזמון תשכ"ו, 1966.

כמקובל באותה תקופה, השיר בוצע בפסטיבל פעמיים: בפי צמד הפרברים ובפי חדווה ודוד.

השיר נחל הצלחה רבה, אך לא זכה באחד המקומות הראשונים.

ינון נאמן עצמו עבד במכוורת של משמר השרון ומשם ההשראה לשיר. זהו שירו היותר מוכר.

הביצועים בפסטיבל הזמר תשכ"ו
---------------------------

הביצוע של צמד הפרברים היה בעיבודו של יוסי חורי.

הביצוע של חדווה ודוד היה בעיבודו של גיל אלדמע. הביצוע שלהם הוקלט בליווי צ'מבלו, כנראה בידי פרנק פלג.

פירוש השיר
----------

השיר כתוב בשפה גבוהה ולא חד משמעית, ומספר על חוויית מראה הדבש במכוורת ועל טעמו.

**דְּבַש נִגָּר כְּמֵי נָהָר הָלוּם נִשְׁאָר עוֹבֵר תָּמִים** - הדבש במכוורת זורם כנהר, ואדם תם שיראה זאת ישתומם, יישאר המום.

**תּוֹכוֹ יִסְעַר יִפְעַם נִמְהָר כְּרֶטֶט גַּל בְּתוֹךְ יַמִּים** - הדבש הרב שבמכוורת גועש כגל בים.

**יֵז הַדְּבַשׁ, חוֹמֵר נִגְרָשׁ מִיַּעֲרָה לָאַגָּנִים** - הדבש בדרכו מחלות הדבש (יערה) לאגנים הוא סוער (חומר), רוגש (נגרש) ומתיז (יז)

**מֶתֶק חָשׁ, שֶׁל יוֹם חָדָשׁ כָּל הַלּוֹקֵק בַּעֲדָנִים** - כל מי שלוקק בעדנים (בהנאה) חש מתיקות של יום חדש.

ריקוד עם
--------

הריקוד לפי לחן השיר נקרא "מחול הדבש", אותו חיבר מושיקו יצחק הלוי בשנת 1973.

קישורים חיצוניים
----------------

* מילות השיר, באתר שירונט
* השיר דבש (צמד הפרברים) באתר יוטיוב
* השיר דבש (חדווה ודוד) באתר יוטיוב

הערות שוליים
------------

1. ↑  אתר "שפה עברית"
2. ↑  מחול הדבש
**שייטת אוניות המערכה החמישית** הייתה שייטת של הצי המלכותי הבריטי המורכבת מאוניות מערכה. שייטת אוניות המערכה החמישית הייתה בתחילה חלק מהצי השני של הצי המלכותי. במהלך מלחמת העולם הראשונה שונה שם צי הבית ל"גרנד פליט" ("הצי הגדול").

היסטוריה
--------

### מלחמת העולם הראשונה

 אה"מ קווין
#### אוגוסט 1914

באוגוסט 1914, שייטת אוניות המערכה החמישית התבססה בפורטלנד, והייתה מורכבת ממספר אוניות מערכה פרה-דרדנוט. אלה היו:

* אה"מ פרינס אוף ויילס
* אה"מ באלוורק
* אה"מ אימפלייסבל
* אה"מ אירזיסטיבל
* אה"מ פורמידבל
* אה"מ לונדון
* אה"מ קווין
* אה"מ ונראבל

לאחר אובדן אה"מ באלוורק בשנת 1914, האוניות לורד נלסון ואגממנון הועברו משייטת אוניות המערכה השישית. עם כניסתן לשירות של חמש אוניות המערכה המהירות של סדרת קווין אליזבת, שאר הפרה-דרדנוטים נשלחו לים התיכון. אה"מ קווין אליזבת עצמה התעכבה בהצטרפות לשייטת, במקום זאת השתתפה במערכת הדרדנלים עד מאי 1915.

#### קרב יוטלנד

ב-1916, שייטת אוניות המערכה החמישית - בפיקודו של אדמירל משנה יו אוון-תומאס הועברה זמנית לצי סיירות המערכה של דייוויד ביטי. ב-31 במאי שירתו ארבע אוניות של השייטת בהצטיינות בקרב יוטלנד. אלה היו:

* אה"מ ברהאם אוניית הדגל של אדמירל משנה יו אוון-תומאס; קפטן א. ו. קרייג;
* אה"מ וליאנט קפטן מ. וולקומב;
* אה"מ וורספייט קפטן א. מ. פילפוטס;
* אה"מ מלאיה קפטן א. ד. א. ה. בויל;

בהתנגשות עם קבוצת הסיור הגרמנית I בפיקודו של אדמירל פרנץ פון היפר, שייטת אוניות המערכה החמישית "ירתה במהירות ובדיוק יוצאי דופן" (על פי ריינהרד שר), והזיקה לסיירות המערכה SMS ליצו ו-SMS זיידליץ ועוד מספר ספינות מלחמה גרמניות.

שלוש מאוניות סדרת קווין אליזבת חטפו פגיעות מספינות מלחמה גרמניות במהלך הקרב, ובכל זאת כולן חזרו הביתה, למרות שוורספייט - שההיגוי שלה היה תקוע - ספגה אש ממוקדת מהמערך הגרמני, חטפה 15 פגיעות וכמעט טבעה.

לאחר הקרב, אה"מ קווין אליזבת - שהחמיצה את הקרב בגלל היותה בתיקונים - הצטרפה שוב לשייטת.

מפקדים
------

|  | דרגה | דגל | שם | תקופה | הערות |
| --- | --- | --- | --- | --- | --- |
| פיקוד תת-אדמירל, שייטת אוניות המערכה החמישית |
| 1 | תת-אדמירל |  | סר ססיל ברני | 5 בדצמבר 1913 - 14 באוגוסט 1914 | כתת-אדמירל מפקד צי התעלה |
| 2 | אדמירל משנה |  | ססיל פ. ת'רסבי | 14 באוגוסט 1914 - 20 בדצמבר 1914 |  |
| 3 | תת-אדמירל |  | סר לואיס ביילי | 20 בדצמבר 1914 - 17 בינואר 1915 | כתת-אדמירל מפקד צי התעלה |
| 3 | תת-אדמירל |  | סר אלכסנדר בת'ל | 17 בינואר 1915 - 25 באוגוסט 1915 | כתת-אדמירל מפקד צי התעלה |
| 4 | אדמירל משנה |  | סר יו אוון-תומאס | 25 באוגוסט 1915 - 1 באוקטובר 1918 |  |
| 5 | אדמירל משנה |  | סר ארתור לבסון | 1 באוקטובר 1918 - 7 באפריל 1919 |  |
|
**אברהם ארצ'יבלד אנדרסון**, באנגלית: **Abraham Archibald Anderson** ‏ (1846–1940) היה אמן ופילנתרופ אמריקאי.

ביוגרפיה
--------

אלכסנדר ארצ'יבלד אנדרסון, 1910
אנדרסון נולד בניו ג'רזי כאחד מעשרת ילדיהם של ויליאם אנדרסון (1814 - 1887), מהנדס אזרחי שהפך לכומר הכנסייה הרפורמית ההולנדית, ושל שרה לואיז ריירסון (1818–1907). לאחר קריירה ראשונית כאיש עסקים, ב-15 ביוני 1876 התחתן אנדרסון עם אליזבת מילבנק, בתו של המשקיע ג'רמיה מילבנק ויורשת להונו הגדול.

דיוקן של תומאס אדיסון, 1890
החל מאמצע שנות ה-70, אנדרסון למד אמנות בפריז, תחילה עם לאון בונה, לאחר מכן אצל אלכסנדר קבנל, פרננד קורמון, אוגוסט רודן ורפאל קולין.   אנדרסון פיתח מוניטין בזכות הפורטרטים שלו. דיוקנו משנת 1889 של תומאס אלווה אדיסון נמצא בגלריה הלאומית לפורטרטים בוושינגטון די.סי.

בשנת 1890, אנדרסון ארגן את איגוד האמנות האמריקאי בפריז, אגודה לעזרה הדדית לסטודנטים לאמנות אמריקאים. הוא היה נשיאה עד 1912; פעילותה נמשכה עד 1932.

### אולפני בראיינט פארק

בניין אולפני בריאנט, ניו-יורק
בשנת 1900, אנדרסון הזמין את בניין אולפני בריאנט פארק בן 10 הקומות מארכיטקט החברה הניו יורקית צ'ארלס א. ריץ'. הוא ממוקם בצד הדרומי של בראיינט פארק, חלונותיו הגדולים והתקרה הגבוהה תוכננו במיוחד עבור אמנים. אנדרסון החזיק בסוויטה משלו בקומה העליונה עד סוף ימיו. אולפני בראיינט פארק, הידוע בשם "בניין האמנויות היפות"  הפך לפופולרי מיד, והדיירים כללו את אדוארד סטייכן, פרננד לג'ר, רוברט אנרי, קתרין סופי דרייר, ג'יי סי ליינדקר, ג'ו דיווידסון, פלורין סטטהיימר, אדוארד סוידם, גארי מלצ'רס, סטלה מרקס, ג'ון לה גאטה, ג'וליאן ריקס, רודריגס אוטלנגוי, האסקל קופין, ליאון גורדון, אירווינג פן וקורט זליגמן.  הבניין עדיין קיים.

כשחזר לארצות הברית בקיץ, אנדרסון קנה קרקע בצפון מערב וויומינג ופיתח אותה לחווה. הוא עיצב באופן אישי את חוות האורחים של ויליאם "באפלו ביל" ואת ביתו - אנדרסון לודג'. האכסניה הזו הפכה למרכז הראשון של שמורת ילוסטון ב-1902, שכן הנשיא תיאודור רוזוולט מינה את אנדרסון כמפקח המיוחד הראשון של שמורות היער. אנדרסון מילא תפקיד משמעותי בשימור ופיתוח אזור ילוסטון .

האוטוביוגרפיה שלו, חוויות ורשמים, פורסמה ב-1933. בתו של אנדרסון, אלינור קמפבל, ייסדה את מרכז הבריאות ג'דסון ב-1921.

קישורים חיצוניים
----------------

ויקישיתוף מדיה וקבצים בנושא **אברהם ארצ'יבלד אנדרסון** בוויקישיתוף

הערות שוליים
------------

1. ↑  Ackerman, Gerald M. *American Orientalists*. p. 270.
2. ↑  New York Times obituary, April 28, 1940
3. ↑  Drinks Chosen for Color, Not Taste, at Women's Bar", New York Times, October 12, 1913, page X2.
4. ↑  Landmarks Preservation Committee 1988 document on Bryant Park Studios
5. ↑

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14968353v (data)
* ISNI: 0000 0001 1951 4325
* LCCN: nr90000140
* RKD: 1641
* SNAC: w6p008c8
* ULAN: 500018628
* VIAF: 78625250
* WorldCat: lccn-nr90000140

 |
**איי חביבה** (באנגלית: **The Habibas islands**; בערבית: **جزر حبيبة**) ממוקמים כ-12 ק"מ מהחוף של אלג'יריה צפונית מערבים לעיר הנמל אוראן. האיים מורכבים מאי ראשי עם חוף באורך 1.3 ק"מ אשר מוקף בארכיפלג בשטח כולל של כ-40 קילומטר. הנקודה הכי גבוהה באיי חביבה היא 105 מטר מעל הים. האיים במקור היו הרי געש.

איי חביבה שייכים לעיריית בו זדז'אר במחוז עין תמושנת, אלג'יריה. אין מרכזי אוכלוסייה קבועים באי, אבל יש מזח קטן, מגדלור שנבנה ב-1879 וכמה מבנים קטנים.

בסוף 2006, אמור היה להתחיל פרויקט לשיקום ותחזוקת האי, בגיבוי מימון אלג'יראי וצרפתי. המטרה המוצהרת הייתה לתמוך במערכת האקולוגית המקומית.

איי חביבה יחד עם האי פאלומה, גם הוא לא רחוק מהעיר אוראן באלג'יריה, הם שני אזורים ימיים מוגנים אשר מהווים בית למינים ימיים ויבשתיים אנדמיים ונדירים. איי חביבה מסווגים כ-SPAMI מאז 2005 במסגרת אמנת ברצלונה.

גלריה
-----

* איי חביבהאיי חביבה
* טוריה – איי חביבהטוריה – איי חביבה

קישורים חיצוניים
----------------

ויקישיתוף מדיה וקבצים בנושא **איי חביבה** בוויקישיתוף

הערות שוליים
------------

1. ↑  "Iles Habibas Marine Nature Reserve".
2. ↑  "Visit Oran | Habibas Island Development". אורכב מ-המקור ב-2013-12-03. נבדק ב-2011-12-09.
3. ↑  Specially Protected Areas of Mediterranean Importance
4. ↑  07/19: Towards better protection of Habibas Islands and Paloma Island in Algeria | Regional Activity Centre for Specially Protected Areas, www.rac-spa.org

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"איי חביבה"**.
**קלונימוס קלמן הַבֶּרְקַשְׂטְן** או **הַבֶּרְקַסְטְן** היה רב ליטאי-פולני במאה ה-16, שעלה לארץ ישראל והיה הרב הראשון לעדת האשכנזים בירושלים ובארץ ישראל. לפי רבים מן החוקרים היה חמיו הראשון של המהרש"ל.

ביוגרפיה
--------

מעטות הידיעות על קורותיו של רבי קלמן, אך שמו מופיע בכתבי בני דורו ובכתובי-יד שהניח אחריו: גיטין, שטרי חוב ומעשי בית דין אחרים. מקור נוסף לידיעות אודותיו הם כתבי חתנו המהרש"ל.

נולד לרב יעקב הברקשטן בלבוב ולמד מפי "החסיד הגדול מהר"ר [=מורינו הרב רבי] דניאל" תלמידו המובהק של רבי ישראל איסרלן בעל "תרומת הדשן".

בשנים ה'רס"ג-ה'רס"ח (1503–1508) כיהן כרב וראש ישיבה בלבוב, ב-1508 התמנה כרב וראש ישיבה באוסטרוה, וכשעבר לכהן כאב"ד ור"מ בריסק דליטא התמנה חתנו המהרש"ל, בעלה של בתו ליפקא, כרב וראש ישיבה באוסטרוה במקומו.

לאחר שנים ספורות בבריסק, עלה לארץ ישראל והשתקע בירושלים. האריז"ל שהיה אז בשנות העשרה שלו, שמע מפיו דברי תורה ופגישתם מתועדת בכתבי תלמידו של האר"י, רבי חיים ויטאל.

הוא הגיע לזקנה מופלגת, נפטר בירושלים אחרי שנת ה'ש"ח (1548) ונקבר בבית הקברות היהודי בהר הזיתים.

זיהויו עם אישים שונים
---------------------

אליעזר ריבלין בהערותיו לספר "תולדות חכמי ירושלים" של אריה לייב פרומקין שיער שאגדת רבי קלונימוס בעל הנס עוסקת למעשה ברבי קלונימוס קלמן הברקשטן. השערה זו נתמכת בזיהוי שעשו פרומקין וא"מ לונץ בין רבי קלונימוס בעל הנס ור' קלונימוס ב"ר יעקב, רבה הראשון של עדת האשכנזים בירושלים ובארץ ישראל.

הרב ראובן מרגליות סבור כי זיהויו של ר' קלמן הברקשטן בידי שלמה בובר ואחרים, כחותן המהרש"ל, מבוסס על הנחות מפוקפקות ואין לו על מה לסמוך.

לקריאה נוספת
------------

* יעקב גליס, **רבי קלונימוס קלמן ב"ר יעקב הברקשטן**, בתוך **אנציקלופדיה לתולדות חכמי ארץ ישראל**, חלק ג, עמ' מז-מח. וביבליוגרפיה שם.
* יעקב שפירא, **משפחות עתיקות בישראל**, תל אביב תשמ"ב, עמ' 63

קישורים חיצוניים
----------------

* אליעזר ריבלין, **הערת העורך**, אריה ליב פרומקין, **תולדות חכמי ירושלים**, ח"א, עמ' 98–100, באתר היברובוקס.
* שלמה בובר, **ה"ר קלמן האברקשטן**, בתוך: **אנשי שם**, קרקוב תרנ"ה, אות תצט, עמ' 201, באתר היברובוקס
* מנחם מנדל ביבר, **גדולי אוסטרהא: א. הגאון ה"ר קלמן האברקשׁטן**, בתוך: **מזכרת לגדולי אוסטרהא**, ברדיטשוב תרס"ה, עמ' 30, באתר היברובוקס
* מנחם מנדל ביבר, **הגאון ר' קלמן־קלונימוס האברקשטן** בתוך: ספר יזכור לקהילת אוסטראה, בספריית העיר ניו יורק, "פנקס אוסטראה", תל אביב תש"ך (עמ' 119, תמונה 70)

הערות שוליים
------------

1. ↑  לפי מקורות אחדים נמנה עם בני משפחת שור, ונקרא קלונימוס קלמן שור-הברקשטן.
2. ↑  מצוטט אצל חיד"א, **מדבר קדמות**, מערכת י'.
3. ↑  **לתולדות "אנשי שם" בלבוב** (ביקורת על ספרו של בובר בשם זה), בתוך: סיני, כו, תש"י, עמ' קיד-קטו.
**STS-6** היא משימת מעבורות החלל השישית, והראשונה של מעבורת החלל צ'לנג'ר. המשימה שוגרה ב-4 באפריל 1983 בשעה 13:30 לפי השעון המזרחי של ארצות הברית.

צוות
----

* **מפקד המשימה:** פול וייץ (Paul J. Weitz)
* **טייס:** קרול בובקו (Karol J. Bobko)
* **מומחה למשימה:** דונלד פטרסון (Donald H. Peterson)
* **מומחה למשימה:** סטורי מאסגרייב (F. Story Musgrave)

המשימה
------

STS-6 הייתה המשימה הראשונה של מעבורת החלל צ'לנג'ר. המשימה המריאה ב-4 באפריל 1983 בשעה 13:30 בצהריים, לפי שעון החוף המזרחי של ארצות הברית, ממרכז החלל קנדי בפלורידה.

במקור, תוכננה המשימה ל-20 בינואר 1983, אך בעקבות גילוי דליפת מימן באחד מהמנועים הראשיים, נדחה השיגור ל-25 בינואר. לאחר תיקון התקלה הייתה הצ'לנג'ר מוכנה לשיגור, אולם עקב דליפת מימן בשני המנועים האחרים של המעבורת ההמראה נדחתה פעם נוספת. בזמן החלפת המנועים במעבורת, סערה קשה גרמה לזיהום בלוויין המעקב והממסר שהיה בתא המטען.

משימת STS-6 כללה 4 אסטרונאוטים: וייטס מפקד המשימה, פטרסון מומחה משימה, מוסגריב מומחה משימה ובובקו הטייס.

האסטרונאוטים הכניסו למסלול את לוויין המעקב והממסר TDRS-1. עקב תקלה במנוע של הלוויין, הוא נכנס למסלול שגוי אך יציב. בעזרת מנועי התמרון שלו, הצליח צוות הקרקע להכניסו למסלול הנכון במהלך החודשים הבאים. מלבד זאת, נשאה המעבורת ניסוי אלקטרופורוזה בזרימה מתמדת, סקר ברקים ביום ובלילה, ועוד מספר ניסויים.

פטרסון ומוסגריב השתמשו בחליפות חלל חדשות שעוצבו במיוחד למעבורת החלל, והשלימו את הליכת החלל הראשונה בתוכנית המעבורות. הליכת החלל נמשכה 4 שעות ו-17 דקות.

זו הייתה הטיסה הראשונה שהשתמשה בדגם קל משקל של מנועי הדלק המוצק, המוצמדים לשני צדדיו של מכל הדלק החיצוני, וגרסה קלה יותר של מכל הדלק עצמו. זה גם היה השיגור הראשון ממשטח השיגור הנייד (המוביל את המעבורת ממבנה ההרכבה אל כן השיגור) מס' 2.

ביום הטיסה האחרון שוחח הצוות עם סגן הנשיא ג'ורג' בוש.

צ'לנג'ר חזרה לכדור הארץ ב-9 באפריל 1983 בשעה 10:54 לפי שעון האזור הפסיפי, לא לפני שהשלימה 81 הקפות סביב כדור הארץ בגובה 330 ק"מ, ועברה 3,370,437 ק"מ.

המעבורת נחתה במסלול נחיתה 22 בבסיס חיל האוויר אדוארדס, וחזרה למרכז החלל קנדי ב-16 באפריל 1983.

כאשר מנועי הדלק המוצק פורקו, לאחר השיגור, נתגלו בהם חורים בחיבורי נחירי הפליטה. טבעות האיטום הושפעו מן החום, אך לא נשחקו (שחיקת טבעות איטום גרמה ככל הנראה לאסון מעבורת החלל צ'לנג'ר).

ראו גם
------

* משימות מעבורות החלל

קישורים חיצוניים
----------------

ויקישיתוף מדיה וקבצים בנושא **STS-6** בוויקישיתוף
* סיכום המשימה באתר נאס"א
* סיכום המשימה באתר הראשי של נאס"א
* סרטון על המשימה(הקישור אינו פעיל), עם הסברים של האסטרונאוטים.
* תיאור המשימה

הערות שוליים
------------

1. ↑  STS-6, באתר Encyclopedia Astronautica

| משימות מעבורת החלל צ'לנג'ר |
| --- |
| משימות | STS-6 • STS-7 • STS-8 •STS-41-B • STS-41-C • STS-41-G • STS-51-B • STS-51-F • STS-61-A • STS-51-L |  |
| ראו גם | אסון מעבורת החלל צ'לנג'ר |
**ג'ודית מסקו** (הגייה מדויקת: ז'ודית, בקטלאנית: **Judit Mascó**; נולדה ב-12 באוקטובר 1969) היא דוגמנית ומנחת טלוויזיה ספרדייה.

ביוגרפיה
--------

מסקו נולדה בברצלונה כבתו של מנהל בית ספר. היא החלה את הקריירה שלה בעולם האופנה בגיל 15 כשהחלה להופיע בפרסומות לטלוויזיה. למדה בבית הספר לדוגמנות הבינלאומי בעירה ודגמנה תקופה באיטליה. ב-1990 היא הופיעה על שער גיליון בגדי הים של ספורטס אילוסטרייטד ובכך נהייתה הדוגמנית הספרדייה הראשונה שעשתה זאת, הופיעה במגזין בשנים 1991–1995.

היא הופיעה בין היתר בקמפיינים פרסומיים של החברות מקס מארה ומנגו ושימשה כפנים של מספר חברות קוסמטיקה.

היא הופיעה על שערי המגזינים ווג האמריקאי ומארי קלייר. כדוגמנית מסלול היא הופיעה בתצוגות של דולצ'ה וגבאנה וקרולינה הררה. ב-2003 נבחרה לאשת השנה של מגזין אל.

היא שיחקה תפקיד קטן בשני סרטים ספרדיים והוצע לה להיות נערת בונד אך היא סירבה. ב-2006 החלה להנחות את תוכנית המציאות "Supermodelo", הטופ מודל הבאה של ספרד. חיברה שני ספרים.

מסקו נשואה לעורך דין ולה שלוש בנות.

קישורים חיצוניים
----------------

ויקישיתוף מדיה וקבצים בנושא **ג'ודית מסקו** בוויקישיתוף
* 

* אתר האינטרנט הרשמי של ג'ודית מסקו (בקטלאנית, בספרדית ובאנגלית)
* ג'ודית מסקו, ברשת החברתית אקס (טוויטר)

* ג'ודית מסקו, ברשת החברתית אינסטגרם

* ג'ודית מסקו, סרטונים באתר Vimeo

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX1674576
* ISNI: 0000 0000 6008 039X
* VIAF: 87412545
* WorldCat: viaf-87412545

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ג'ודית מסקו"**.
**קבוצת מיקוד** היא כלי  מחקרי איכותני (להבדיל מכמותי), במדעי החברה.

קבוצת מיקוד מכנסת אנשים אחדים, לצורך דיון קבוצתי מונחה. משך הדיון הקבוצתי כשעתיים ובאמצעותו מלבנים נושא אחד או יותר. קבוצת המיקוד היא כלי יעיל כיוון שהוא מסייע למשתתף הבודד 'לגלות' את דפוסי ההתנהגות שלו עצמו. הדיון הפתוח מאפשר למשתתף 'להציץ' על התנהגויות אחרות, באמצעות דיווח של 'אחרים'. קבוצת המיקוד יעילה בנוסף בזיהוי עמדות ותפיסות אך יתרונה הגדול והבולט נעוץ ביכולת להציף ממדים רגשיים בהתייחסות לנושא הנחקר. לדוגמה: מתי יהיה אדם מוכן לגולל את הפרטים הקטנים והטריוויאליים אודות התנהגותו, למשל, בנוגע לאכילת שוקולד. בקבוצת המיקוד בדרך כלל יהיה אותו אב או אם שיהיו מוכנים לספר כיצד הם 'גונבים' בסתר קוביית שוקולד שהם אוסרים על ילדיהם לקחת. בראיון, קשה יותר יהיה להציף ממדים כאלה של התנהגות הקשורה לצריכת שוקולד.

קבוצת המיקוד איננה כלי דיווחי, כלומר, ערוץ שבאמצעותו הנחקרים מדווחים על ידע שלהם בנושא זה או אחר. קבוצות 'דיווחיות' מחמיצות את העיקר, שהוא כאמור האפשרות 'לחלץ' מהנחקרים רגשות, התלבטויות, תיסכולים וכיוצא בזה. המנחה המיומן ידע כיצד לעודד כל משתתף להביע את דעתו. כלי מחקרי זה פותח על ידי פסיכולוג אמריקאי בשם רוברט מרטון, בשלהי מלחמת העולם השנייה. מרטון החל בראיונות קבוצתיים כאמצעי חסכוני לאיסוף מידע, והבין שהאינטראקציה הבין-אישית מספקת כר פורה להעלאת רגשות ומחשבות. 

שימוש נוסף בקבוצות מיקוד נעשה כדי לרדת לעומקם של פרטים. במקרים רבים תוצאות של סקר לא נותנות לנו אפשרות לקבל אמירה ממשית, אין תוצאה חד משמעית שאותה ניתן להקיש מהנתונים, ולכן במקרים אלו, לאחר המחקר הכמותי משתמשים בקבוצת מיקוד כדי להבהיר וללבן סוגיות מעורפלות. במקרה זה, קבוצת המיקוד היא כלי מחקרי נוסף על הכלי המחקרי הקודם.

קישורים חיצוניים
----------------

* קבוצת מיקוד, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007536883005171
* BnF: cb123220105 (data)
* LCCN: sh88002322
* LNB: 000117093
* NKC: ph837765

 |
**שרה דה-רמר קנהאוס** (באנגלית: **Sarah DeRemer Knauss**;‏ 24 בספטמבר 1880 – 30 בדצמבר 1999) הייתה אזרחית אמריקאית שהגיעה לגיל 119 שנים בוודאות. קנהאוס היא האדם הזקן אי-פעם המוכחת מיבשת אמריקה בכלל, והאדם השלישי בזקנותה לאחר ז'אן לואיז קלמן וקנה טנקה. הוכרה על ידי ספר השיאים של גינס כאדם המבוגר ביותר בעולם החי, בין ה-16 באפריל 1998 ועד למותה ב-30 בדצמבר 1999, כ-33 שעות בלבד לפני כניסה למאה חדשה ואלף חדש.

היא הייתה בין האנשים החיים האחרונים שהשתייכו ל"דור המיסיונרים". נכון לאפריל 2022, רק קנהאוס, קנה טנקה היפנית וז'אן לואיז קלמן הצרפתייה, הגיעו בוודאות לגיל 119.

קנהאוס החזיקה בתואר האישה השנייה הכי מבוגרת שתועדה בהיסטוריה עד ל-9 באפריל 2022, עת קנה טנקה הגיעה לגיל בו קנהאוס נפטרה.

ביוגרפיה
--------

היא נולדה ב-24 בספטמבר 1880 בהוליווד, פנסילבניה, שהיה אז מושב כורים קטן, ושם נעוריה היה שרה דה-רמר קלארק. ב-1901 נישאה לאברהם לינקולן קנהאוס, שהיה מנהיג רפובליקני מקומי.

בגיל 116, הוכתרה כאישה המבוגרת ביותר בארצות הברית. בשנת 1998, לאחר מותה של מארי-לואיז מילי מקוויבק בגיל 117, הפכה לאדם החי המבוגר ביותר. כאשר בני משפחתה סיפרו לה על זכייתה בתואר אמרה בחיוך "אז מה?". היא נפטרה 33 שעות בלבד לפני הכניסה למאה החדשה ולמילניום החדש, ולו הייתה חיה עד אז, חייה היו יכולים להשתרע על פני שלוש מאות ושני אלפים.

קנהאוס חזתה בשבע מלחמות בחייה ובכהונתם של 23 נשיאים אמריקאים. במותה, הותירה אחריה 6 דורות של בני משפחה.

היא מתה בבית אבות בעיר אלנטאון ב-30 בדצמבר 1999, בו התגוררה בתשע השנים האחרונות לחייה. את "סודה" לאריכות ימים תיארה בכך שלא נתנה לדבר להשפיע על מצב רוחה.

ביום פטירתה, הספיד אותה חבר הסנאט של פנסילבניה, צ'ארלי דנט (אנ'), באומרו "גברת קנהאוס הייתה אישה יוצאת דופן שמתחה את קצה גבולות אריכות הימים. זהו מאורע עצוב, אך לבטח חייה היו מלאי אירועים".

ראו גם
------

* אמה מורנו
* ג'ירואמון קימורה
* כריסטיאן מורטנסן

קישורים חיצוניים
----------------

* [https://www.findagrave.com/memorial/36838482 36838482 שרה קנהאוס], באתר "Find a Grave" (באנגלית)

הערות שוליים
------------

1. ↑  Anonym, Kane Tanaka (119) has become the second-oldest person ever since today: where is the limit? | tellerreport.com, www.tellerreport.com (באנגלית)
עמוד מתוך הספר "מסע מבורדו" (Itinerarium Burdigalense)
**הנוסע מבורדו** הוא כינויו של מחבר אלמוני של הספר - **מסע מבורדו** (Itinerarium Burdigalense), יומן מסע המתאר את עלייתו לרגל בסביבות שנת 333. החיבור נודע בחשיבותו, שכן הוא מהווה פתיחה לספרות המסעות לארץ ישראל וכן הוא אחד ממקורות המידע היחידים על פניה של ארץ ישראל בכלל, וירושלים בפרט, בראשית המאה ה-4.

המסע מבורדו
-----------

תיאור המסע מתחיל בעיר בורדו, ומתאר מסע לארץ ישראל, ביקור באתרים בה וחזרה ממנה לבורדו. המסע לארץ ישראל ובחזרה מתואר בצורה יבשה, ומצוינים בה רק שמות המקומות בהם הנוסע החליף את סוסו, את המקומות בהם עצר ללינת לילה ואת שמות הערים שעבר בדרך. המרחק בין כל תחנה ותחנה מצוין במילים, ורק לעיתים רחוקות מצוין אתר בעל עניין בנתיב המסע, כגון קברו של חניבעל או עיר הולדתו של אלכסנדר מוקדון.

התיאור מפורט יותר לגבי אתרים בארץ ישראל, ביהודה וירושלים ובין השאר מתאר את הר ציון, הר הזיתים, קבר רחל, מעיין אלישע ובית אל, אם כי הוא לא חף מטעויות. כך למשל הוא מייחס את מעמד ההשתנות של ישו להר הזיתים במקום למיקום המקובל הנצרות - הר תבור.

זהותו של הנוסע
--------------

ספר המסע אינו חתום, ולא ידוע מי כתבו. מאחר שתיאור המסע מתחיל בבורדו (שהיתה בזמן כתיבת החיבור הפרובינציה הרומית גאליה אקוויטניה), נהוג להניח כי זהו מקום מוצאו של הנוסע. מתוך הדגש על האתרים הנוצריים וההתייחסות אליהם, ברור כי מדובר בנוסע נוצרי, אך מתוך רמזים שונים בטקסט העלו מספר חוקרים הצעות שונות. היו שהצביעו על ידיעותיו של הנוסע ביהדות כעל ראיה כי הנוסע הוא יהודי מומר. שמואל קליין טען שהנוסע אינו נוסע כלל, והחיבור כולו נכתב על סמך מקורות משניים, ללא שיציג המחבר את רגלו מחוץ מבורדו. היו אף שהציעו כי הנוסע אינו נוסע כלל, כי אם נוסעת וזאת מכיוון שרשימת האתרים המופיעים במסע יכולים לשקף עניין מוגבר בנשים שהמיניות שלהם מופגנת בסיפור - כמו דינה, רחב, האשה השומרונית ועוד. המסע מתוארך לשנת 333 בגלל ההתייחסות בתיאור המסע לקונסוליות של דלמטיוס וזנופילוס.

ראו גם
------

* אגריה

לקריאה נוספת
------------

* אורה לימור, **מסעות ארץ הקודש: עולי רגל נוצרים בשלהי העת העתיקה**, ירושלים: יד יצחק בן צבי, 1998
* מיכאל ארליך ודורון בר, ‏תיאור ירושלים בחיבור 'מסע מבורדו': היבטים גאוגרפיים ותאולוגיים, **קתדרה** 113, ספטמבר 2004, עמ' 52-35

* Jaś Elsner, The Itinerarium Burdigalense: Politics and Slavation in the Geography of Constantine's Empire, *The Journal of Roman Studies* 90, 2000.

קישורים חיצוניים
----------------

ויקישיתוף מדיה וקבצים בנושא **המסע מבורדו** בוויקישיתוף
* הטקסט הלטיני
* מפת המסע ומהלכיו
* תרגום לאנגלית של סיפור המסע בהוצאת החברה לכתבי עולי הרגל לארץ ישראל, 1887
* Lloyd Arnold Brown, **The Story of Maps**, Courier Dover Publications, 1979, page 85
* גלה את Burdigalense Itinerarium

הערות שוליים
------------

1. ↑  שמואל קליין, "ספר המסע Itinerarium Burdigalense על ארץ ישראל", **מאסף ציון** ו, תרצ"ד
2. ↑  Laurie Douglass, "A New Look at the Itinerarium Burdigalense", **Journal of Early Christian Studies** 4.3, 1996
3. ↑  Frederick Jones Bliss, **The development of Palestine exploration**, Ayer Publishing, 1977, page 45

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb17150675w (data)
* SUDOC: 11719431X
* VIAF: 180206366
* WorldCat (עם VIAF): 180206366

 |
נגן הג'אז לואי ארמסטרונג בהופעה במועדון ה־Birdland
**Birdland** (בעברית: **בירדלנד** בתרגום חופשי "ארץ הציפור", או "ארץ הציפורים") הוא מועדון ג'אז ניו יורקי שהוקם לראשונה ב-15 בדצמבר 1949. המועדון המקורי היה ממוקם בין רחוב 52 ורחוב 53 במנהטן. המועדון נסגר ב-1965 עקב עלייה בדמי השכירות, ונפתח מחדש ב-1979 ללילה אחד. תחייתו החלה ב-1986 עם פתיחת מועדון שני באותו שם, באזור ברודוויי לא רחוק מהמיקום המקורי.

שם המועדון
----------

המועדון הוקם על ידי מוריס ואירווינג לוי, כאשר המוזיקאי שהיה בראש היוזמה, ולאחר מכן שימש כמוביל האמנותי של המועדון היה סקסופוניסט האלט צ'ארלי פארקר. בעלי המקום בחרו את השם על פי כינויו של פארקר - Bird, שנודע בשם הזה בשל סגנון החיים החופשי שבחר לעצמו מגיל צעיר.

על שלט הניאון שבכניסה למועדון היה כתוב "בירדלנד פינת הג'אז של העולם". נושא השם נמשך גם בפנים - המועדון היה מעוצב בצורה של כלוב ענק.

השם "בירדלנד" מופיע באינספור אזכורים, החל מהאלבום של שליחי הג'אז "לילה בבירדלנד" דרך אלבומים נוספים של ג'ון קולטריין, קני דורהם ועוד, ועד אזכורים בשירים של הלהקה U2. ההתייחסות המפורסמת ביותר היא בסטנדרט של ג'ורג' שירינג "Lullaby of Birdland" (שיר ערש בבירדלנד) אשר הפך אחד מהסטנדרטים המפורסמים והמנוגנים ביותר בג'אז. ללהקת Weather Report קטע בשם Birdland באלבום Heavy weather מ-1977, שהוא הקטע המוצלח ביותר מבחינה מסחרית של הלהקה. הקטע בוצע בגרסת כיסוי על ידי מנהטן טרנספר ב-1979, וזכה לפרס גראמי.

המועדון המקורי
--------------

למועדון היה מקום חשוב בפיתוח סוגות הבי בופ וההארד בופ. כאמור רבים הקליטו שם, כולל ארט בלייקי עם שליחי הג'אז בתחילת דרכו של ההרכב (1954). בין המופיעים הקבועים של המועדון, מלבד פארקר, אפשר למנות את דיזי גילספי, ת'לוניוס מונק, באד פאוול, מיילס דייוויס, סטן גץ, לסטר יאנג ורבים אחרים.

ההקמה מחדש
----------

ה"בירדלנד" אשר קיים כיום הוקם לראשונה בברודוויי, בשנת 1986, אך עבר לרחוב 44. במקום ניגנו מוזיקאים מובילים מעולם הג'אז העכשווי, וכן מתחומים משיקים. בין הנגנים ניתן למנות את: לי קוניץ, מייקל ברקר, פט מתיני, דיאנה קראל, דייב הולנד, רג'ינה קרטר וכן טיטו פואנטה. תזמורת הג'אז של הפסנתרנית טושיקו אקיושי הופיעה שם בפעם האחרונה על במה. אקיושי ניגנה גם במועדון המקורי, כמה עשורים מוקדם יותר.

קישורים חיצוניים
----------------

ויקישיתוף מדיה וקבצים בנושא **Birdland** בוויקישיתוף
* 

* אתר האינטרנט הרשמי של Birdland (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n2010028573
* MusicBrainz: 578aeeca-1616-49b2-9ff9-9808a9b287fa
* WorldCat (עם LCCN): n2010-028573

 |
**שייטת אוניות המערכה השישית** הייתה שייטת של הצי המלכותי הבריטי המורכבת מאוניות מערכה ששרתו ב"גרנד פליט" ("הצי הגדול") והתקיימה בין השנים 1913 ל-1917.

היסטוריה
--------

### מלחמת העולם הראשונה

#### אוגוסט 1914

 אה"מ לורד נלסון
באוגוסט 1914, שייטת אוניות המערכה השישית הייתה מבוססת בפורטלנד וכללה מספר אוניות מערכה פרה-דרדנוט שהוקצו לצי השני  ואלה כללו:

* אה"מ לורד נלסון
* אה"מ אגממנון
* אה"מ ראסל
* אה"מ אלבמארל
* אה"מ קורנווליס
* אה"מ דאנקן
* אה"מ אקסמות'
* אה"מ ונג'נס

לורד נלסון ואגממנון עברו לשייטת אוניות המערכה החמישית בסוף 1914. אה"מ רוונג' הצטרפה לזמן קצר לשייטת ב-1915, לפני שהשייטת התפרקה. רוב האוניות נשלחו לים התיכון.

#### הקמה מחדש

ב-13 בנובמבר 1917, אדמירל משנה יו רודמן הוריד את דגלו ב-USS ניו יורק כמפקד, פלגת אוניות המערכה ה-9. לאחר הכנות ל"שירות מרוחק", אוניות המערכה ויומינג, ניו יורק, דלאוור ופלורידה הפליגו לאיים הבריטיים ב-25 בנובמבר והגיעו לסקפה פלו, איי אורקני, ב-7 בדצמבר 1917. למרות ששמרו על ייעודם האמריקני כפלגת אוניות המערכה ה-9, ארבע הדרדנוטים הללו הפכו לשייטת אוניות המערכה השישית של ה"גרנד פליט" הבריטי עם הגעתם למים הבריטים. שייטת אוניות המערכה ה-6 פעלה מסקפה פלו ורוזית'.

אוניות המערכה האמריקאיות ששירתו בשייטת אוניות המערכה השישית היו:

* USS פלורידה
* USS ויומינג
* USS ניו יורק
* USS דלאוור
* USS טקסס - הגיעה בינואר 1918
* USS ארקנסו - החליפה את USS דלאוור ביולי 1918

מפקדים
------

|  | דרגה | דגל | שם | תקופה |
| --- | --- | --- | --- | --- |
| **פיקוד תת-אדמירל, שייטת אוניות המערכה השישית** |
| 1 | תת-אדמירל |  | סר אלכסנדר בת'ל | 15 ביולי 1913 |
| 2 | אדמירל משנה |  | צ'ארלס ה' דאנדאס | 1913 - 20 בדצמבר 1914 |
| 3 | אדמירל משנה |  | סטיוארט ניקולסון | 5 בדצמבר 1913 - 12 באפריל 1916 |
| 4 | אדמירל משנה |  | יו רודמן | 13 בנובמבר 1917 - דצמבר 1917 |
|

הערות שוליים
------------

1. ↑  Smith, Graham. "Royal Navy ship dispositions 1914-1918: by Admiral Jellicoe". *www.naval-history.net*. Graham Smith, 6 January 2015. נבדק ב-27 בדצמבר 2017. `{{cite web}}`:  (עזרה)